Ixef wis sin Tinigt n wat taddart (Maɛmar d Icukren) laḥlal ad i naɛtab wa ad yecru tidi-is akken ad iḥar aɣrum i warraw-is wa ad yekess lḥif ɣef imman-is. D anecta i yettaǧǧan imesdurar n tmurt n leqbayel tt-inigen tt-feɣen si tudrin ad ruḥen, ama ɣer temdinin timeqranin di tmurt (tamdint n Lezzayer, Wahran,..) neɣ beṛṛa n tmurt s tugett ar Fransa s ssebba n unadi ɣef lxedma. Akken iɣ-d-yenna yiwen uxeddam yellan yakan di Fransa «Ma yella nruḥ, imi ur nezmir ara a nsellek imman-nneɣ dagi ɣur-nneɣ » 9. Ladɣa di lawan-nni mi llan irumyen di Lezzayer kessen i yemzedaɣ timura-nsen ayen yeǧǧan larzaq-nsen neqṣen syen akin nffun si tmurt tt-ruḥun ar Fransa. Fransa, daɣen si tamas teḥwaǧ-iten imi ilaq-as ixeddamen a yesnarnin wa ad yesbeden di lecɣal-nsen. Akken id yenna Youcef Nacib: « Tamenaḍt n leqbayel teḥuza-tt aṭas lɣerba, imi fɣen warraw-is s waṭas ɣer Fransa, ssebba ɣef wayagi d anadi ɣef lxedma, dɣa tagi telli-d tiwwura s waṭas axaṭar, ula d nettat tesfayeda aṭas, imi tufa ixeddamen ara yesnarnin lecɣal-is; dɣa s wakka xlant tudrin ur d yeqqim deg-sent yiwen ḥala imeɣaren akked wid yesɛan lexlawi d lemal »10.